A mai Patos közelében 1926 nyarán az Albániában koncessziós joggal rendelkező Anglo-Persian Oil Company kőolajra bukkant. A brit cég 1930 januárjában lemondott koncesszióiról, egyedül Patosban folytatták a kitermelést egészen 1934 márciusáig. Ezt követően az olasz AIPA (Azienda Italiana Petroli Albanesi) szerezte meg a koncessziós jogokat. A második világháborús harcokban az ipari létesítmények súlyos károkat szenvedtek, de a kommunista állam az albán kőolaj-kitermelés központjává fejlesztette Patost. Az olasz olajmunkások korábbi telepe mellett 1949-ben építették fel a szocialista várost, amelynek lakossága 1955-ben megközelítette a három-, 1960-ban az ötezret. A kőlaj-kitermeléssel foglalkozó állami cégek mellett geológiai és műszaki kutatóintézeteket, olajipari technikumot is telepítettek a szocialista városba.